**Ministru kabineta noteikumu projekta “Grozījumi Ministru kabineta 2013.gada 26.novembra noteikumos Nr.1354 “Kārtība, kādā veicama valstij piekritīgās mantas uzskaite, novērtēšana, realizācija nodošana bez maksas, iznīcināšana un realizācijas ieņēmumu ieskaitīšana valsts budžetā”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2013.gada 26.novembra noteikumos Nr.1354 “Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā”” (turpmāk – noteikumu projekts) paredz rīcību ar valstij piekritīgo mantu procesa vienkāršošanu un efektivizēšanu.  Noteikumu projekts stāsies spēkā vispārējā kārtībā. |
|  |  |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2020.gada 22.septembra sēdes protokola Nr.55 38.§ 13.punktā Finanšu ministrijai uzdotais uzdevums un Finanšu ministrijas (Valsts ieņēmumu dienesta) iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Ministru kabineta 2013.gada 26.novembra noteikumu Nr.1354 “Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā” (turpmāk – Ministru kabineta noteikumi Nr.1354) 10.11.apakšpunktā noteikts, ka Valsts ieņēmumu dienests piecu darba dienu laikā pieņem valstij piekritīgo mantu, ja tā atrodas atbildīgā glabāšanā Nodrošinājuma valsts aģentūrā. Lai efektivizētu valstij piekritīgās mantas glabāšanas procesu, noteikumu projekts paredz turpmāk noteikt, ka valstij piekritīgo mantu, kas atrodas atbildīgā glabāšanā Nodrošinājuma valsts aģentūrā, Valsts ieņēmumu dienests pieņems un uzskaitīs, bet nepārvietos uz citu glabāšanas vietu līdz attiecīgās valstij piekritīgās mantas realizācijai, nodošanai bez maksas vai iznīcināšanai. Saskaņā ar Ministru kabineta 2012.gada 11.decembra noteikumu Nr.839 “Nodrošinājuma valsts aģentūras nolikums” 3.5. un 3.6.apakšpunktu Nodrošinājuma valsts aģentūras funkcija cita starpā ir nodrošināt lietisko pierādījumu un arestētās mantas, administratīvo pārkāpumu lietās izņemtās mantas, tostarp transportlīdzekļu, un dokumentu glabāšanu, realizāciju un iznīcināšanu. Pēc būtības Nodrošinājuma valsts aģentūra veic identiskas darbības tām, kādas Valsts ieņēmumu dienests veic ar šo pašu mantu pēc tam, kad tā tiek konfiscēta un kļūst par valstij piekritīgo mantu un Valsts ieņēmumu dienests to pieņem un uzskaita. Līdz ar to, Nodrošinājuma valsts aģentūrai jau ir attiecīga infrastruktūra šo funkciju veikšanai. Turklāt, Nodrošinājuma valsts aģentūra saskaņā ar Ministru kabineta 2013.gada 26.novembra noteikumu Nr. 1354 10.11.apakšpunktu jau šobrīd glabā arī valstij piekritīgo mantu līdz brīdim, kad Valsts ieņēmumu dienests to pieņem un uzskaita, t.i. līdz piecām darbdienām. Nav objektīva pamatojuma, lai šīs vienas funkcijas veikšanu – valstij piekritīgās mantas glabāšana - sadalītu vairākām valsts pārvaldes iestādēm, vienā statusā esošu mantu dažādos laika posmos glabājot dažādās vietās.  Valstij piekritīgos dzīvniekus pēc to pieņemšanas un uzskaites paredzēts glabāt vietā, kur tie atrodas līdz to pieņemšanai un uzskaitei. Pēc dzīvnieku izņemšanas, administratīvā pārkāpuma procesa vai kriminālprocesa laikā, procesa virzītājs tos nodod glabāšanā - mājdzīvniekus dzīvnieku patversmei, savvaļas dzīvniekus SIA “Rīgas Nacionālais zooloģiskais dārzs” vai Dabas aizsardzības pārvaldes Līgatnes dabas takām, vai citiem zooloģiskajiem dārziem un reģistrētām savvaļas dzīvnieku novietnēm. Atkarībā no tā, kādam Dzīvnieku aizsardzības likuma 3.pantā noteiktajam dzīvnieku veidam dzīvnieks ir pieskaitāms, ir noteikts attiecīgs normatīvais regulējums un prasības dzīvnieku turēšanai. Tādējādi ne katrai juridiskai un fiziskai personai, valsts un pašvaldības iestādei ir tiesības izmitināt attiecīgos dzīvniekus. Dzīvnieki ir nododami vienīgi tādai juridiskai, fiziskai personai, valsts vai pašvaldības iestādei, kurai atbilstoši normatīvajos aktos noteiktajām prasībām ir tiesības un kura nodrošina atbilstošus labturības apstākļus attiecīgo dzīvnieku turēšanai.  Tādējādi, laika un finanšu resursi netiks tērēti valstij piekritīgās mantas pārvietošanai uz citu glabāšanas vietu, kas ietver valstij piekritīgās mantas glabāšanas vietas izvēli, kraušanas un pārvietošanas pakalpojuma sniedzēja izvēli, attiecīgo līgumu slēgšanu, izdevumus par valstij piekritīgās mantas kraušanu, pārvietošanu, bet tūlīt pēc valstij piekritīgās mantas pieņemšanas un uzskaites resursi tiks novirzīti valstij piekritīgās mantas realizācijas, iznīcināšanas vai nodošanas bez maksas operatīvākai nodrošināšanai. Līdz ar to saīsināsies valstij piekritīgās mantas glabāšanas laiks un attiecīgi samazināsies valstij piekritīgās mantas glabāšanas izmaksas, kā arī neradīsies izdevumi, saistībā ar valstij piekritīgās mantas pārvietošanu no vienas glabāšanas vietas uz citu. Valstij piekritīgās mantas glabāšanai nevajadzētu radīt nepamatotus un pārāk lielus izdevumus. Lai nodrošinātu, ka izdevumi, kas saistīti ar valstij piekritīgās mantas glabāšanu nepārsniedz ieņēmumus no valstij piekritīgās mantas realizācijas, nepieciešams iespējami ātri veikt valstij piekritīgās mantas realizāciju, iznīcināšanu vai nodošanu bez maksas. Līdz ar to ekonomiskāk ir valstij piekritīgo mantu glabāt tur, kur tā jau atrodas, nevis radīt izdevumus, to pārvietojot uz citu glabāšanas vietu. Par valstij piekritīgās mantas nodošanu glabāšanai un pieņemšanu pēc glabāšanas, puses sastāda vispārējiem grāmatvedības noteikumiem atbilstošu dokumentu.  Noteikumu projektā paredzēts, ka Valsts ieņēmumu dienests valstij piekritīgo mantu, izņemot valstij piekritīgus dzīvniekus, pieņem un uzskaita 20 darbdienu laikā. Ņemot vērā to, ka izdevumi saistībā ar dzīvnieku uzturēšanu (dzīvnieku kopšana, barība, iespējamā veterinārā medicīniskā palīdzība u.tml.) ir neprognozējami un katrā konkrētā gadījumā mainīgi, lai nepalielinātu finansiālo slogu dzīvnieku patversmēm, zooloģiskajiem dārziem un reģistrētām savvaļas dzīvnieku novietnēm, attiecībā uz valstij piekritīgu dzīvnieku pieņemšanu un uzskaiti tiek saglabāts piecu darbdienu termiņš. Minētajā termiņā nav paredzēts segt izdevumus par valstij piekritīgās mantas glabāšanu. Noteikumu projekts attiecīgi paredz precizēt Ministru kabineta noteikumu Nr.1354 3. un 10.1punktu.  Ministru kabineta noteikumu Nr.1354 5.punktā noteikts, ka izdevumus, kas saistīti ar valstij piekritīgās mantas glabāšanu, realizāciju, nodošanu bez maksas un iznīcināšanu sedz no ieņēmumiem, kas gūti, realizējot valstij piekritīgo mantu. Saskaņā ar Ministru kabineta 2020.gada 22.septembra sēdes protokola Nr.55 38.§ 12.punktu, Ministru kabinets ir atbalstījis Finanšu ministrijas priekšlikumu palielināt dotāciju no vispārējiem ieņēmumiem, lai nodrošinātu valstij piekritīgās mantas uzskaites, novērtēšanas, realizācijas, nodošanas bez maksas un iznīcināšanas izdevumu segšanu. Līdz ar to, izpildot Ministru kabineta 2020.gada 22.septembra sēdes protokola Nr.55 38.§ 13.punktā Finanšu ministrijai uzdoto uzdevumu, noteikumu projektā paredzēts svītrot 5.punktu.  Ministru kabineta noteikumu Nr.1354 5.1punktā noteikts samaksas termiņš par saņemtajiem pakalpojumiem, kas saistīti ar valstij piekritīgās mantas glabāšanu, realizāciju, nodošanu bez maksas. Par pakalpojumu saņemšanu Valsts ieņēmumu dienests slēdz civiltiesiskus līgumus, kuros cita starpā norāda samaksas veikšanu par saņemtajiem pakalpojumiem. Līgumos norādītie samaksas termiņi var būt atšķirīgi. Līdz ar to, nav lietderīgi šo termiņu norādīt ārējā normatīvajā aktā. Noteikumu projekts paredz svītrot Ministru kabineta noteikumu Nr.1354 5.1punktu.  Ministru kabineta noteikumu Nr.1354 6.punktā noteikts, ka valstij piekritīgo mantu realizē komisijas klātbūtnē. Lai realizētu valstij piekritīgo kustamo mantu saskaņā ar Ministru kabineta noteikumu Nr.1354 26.punktu Valsts ieņēmumu dienests veic cenu aptauju. Noteikumu projektā paredzēts, ka Valsts ieņēmumu dienests cenu aptaujas veikšanai izveido komisiju ne mazāk kā 3 (trīs) cilvēku sastāvā. Sludinājumu par cenu aptauju ievieto Valsts ieņēmumu dienesta tīmekļa vietnē, līdz ar to, mantas realizācijas process ir caurskatāms. Ņemot vērā minēto, komisijas klātbūtne valstij piekritīgās mantas nodošanas procesā pretendentam, kurš ir piedāvājis augstāko cenu un jau ir veicis samaksu, nav lietderīga, jo šīs darbības ir tieši izrietošas no aprakstītajām Valsts ieņēmumu dienesta iepriekš veiktajām darbībām, kas jau nodrošina valstij piekritīgās mantas realizācijas procesa kontroli. Lai efektivizētu darbību ar valstij piekritīgo mantu procesu, noteikumu projekts paredz Ministru kabineta noteikumu Nr.1354 6. un 19.punktā noteikto prasību valstij piekritīgo mantu realizēt komisijas klātbūtnē svītrot un vienlaikus Ministru kabineta noteikumu Nr.1354 27.punktā noteikt, ka Valsts ieņēmumu dienests cenu aptaujas veikšanai izveido komisiju ne mazāk kā 3 (trīs) cilvēku sastāvā.  Ministru kabineta noteikumu Nr.1354 9.punkts paredz pienākumu Valsts ieņēmumu dienestam vismaz trīs darba dienas pirms valstij piekritīgās mantas realizācijas, nodošanas bez maksas vai iznīcināšanas ievietot attiecīgu informāciju Valsts ieņēmumu dienesta tīmekļvietnē. Valsts ieņēmumu dienests 2018., 2019. un 2020.gadā nav saņēmis nevienu personas lūgumu piedalīties valstij piekritīgās mantas realizācijas, nodošanas bez maksas vai iznīcināšanas procesā. Tādējādi nav konstatēta sabiedrības interese piedalīties rīcībā ar valstij piekritīgo mantu. Attiecībā uz nekustamajiem īpašumiem, informācijas publicēšana nereti tiek pārprasta, maldīgi uzskatot, ka Valsts ieņēmumu dienests piedāvā pārņemt bez maksas nekustamo īpašumu tiem, kas būtu ieinteresēti. Vienlaikus sabiedrībai nevar rasties ieguvums no tā, ka ziņas par valstij piekritīgās mantas nodošanu bez maksas tiek publicētas pirms nodošanas bez maksas, jo normatīvie akti Valsts ieņēmumu dienestam neparedz rīcības izvēles brīvību, bet tieši pretēji, Ministru kabineta noteikumi Nr.1354 nosaka konkrētu rīcību ar valstij piekritīgo mantu – kāda manta un kam jānodod bez maksas. Valstij piekritīgo kustamo mantu realizē, veicot cenu aptauju, sludinājums par cenu aptauju ir publiski pieejams Valsts ieņēmumu dienesta tīmekļa vietnē. Līdz ar to, sabiedrība nevar neko iegūt no tā, ka ziņas par valstij piekritīgās kustamās mantas realizāciju tiek publicētas īsi pirms realizācijas veikšanas.  Lai samazinātu valstij piekritīgās mantas glabāšanas izdevumus, vienlaikus nodrošinot sabiedrības informēšanu par Valsts ieņēmumu dienesta rīcību ar valstij piekritīgo mantu, noteikumu projekts paredz saīsināt Ministru kabineta noteikumu Nr.1354 9.punktā noteikto sludinājuma par valstij piekritīgās mantas iznīcināšanu publicēšanas termiņu Valsts ieņēmumu dienesta tīmekļa vietnē līdz divām darbdienām pirms iznīcināšanas veikšanas. Savukārt informāciju par valstij piekritīgās mantas realizāciju un nodošanu bez maksas, paredzēts reizi mēnesī pēc attiecīgo darbību veikšanas publicēt Valsts ieņēmumu dienesta oficiālajā tīmekļvietnē.  Ministru kabineta noteikumu Nr.1354 10.punkts paredz visu valstij piekritīgo mantu pieņemt un uzskaitīt, sastādot mantas pieņemšanas un nodošanas aktu. Bezskaidras naudas līdzekļu un nekustamās mantas gadījumā nav, kas šo mantu nodod Valsts ieņēmumu dienestam. Pieņemšana šajā gadījumā ir faktiskā rīcība. Bezskaidras naudas līdzekļi, līdz to pieņemšanai un uzskaitei, atrodas bankā un tos, vienlaicīgi ar to pieņemšanu un uzskaiti, bankas, saskaņā ar Ministru kabineta noteikumu Nr.1354 30.punktu, pārskaita valsts budžeta ieņēmumu kontā atbilstoši Valsts ieņēmumu dienesta norādījumiem, līdz ar to rīcību ar šo valstij piekritīgo mantu apliecina valstij piekritīgās mantas lietā esošie dokumenti. Noteikumu projekts paredz papildināt Ministru kabineta noteikumu Nr.1354 10.punktu, nosakot, ka par bezskaidras naudas līdzekļiem mantas pieņemšanas un nodošanas aktu nesastāda. Pieņemot valstij piekritīgo nekustamo īpašumu noteikumu projekts paredz, noteikt, ka sastāda fakta konstatācijas aktu vienā eksemplārā, ko glabā Valsts ieņēmumu dienestā. Fakta konstatācijas aktā par valstij piekritīgo nekustamo īpašumu tiks norādīta par attiecīgo nekustamo īpašumu publiskajos reģistros pieejamā informācija.  Saskaņā ar Komerclikuma 317.panta trešo daļu, manta, kas palikusi pēc kapitālsabiedrības izslēgšanas no komercreģistra šā panta otrajā daļā noteiktajā kārtībā, pielīdzināma bezmantinieku mantai.  Tādējādi noteikumu projekts paredz papildināt Ministru kabineta noteikumu Nr.1354 10.punktu, nosakot, ka Valsts ieņēmumu dienests, saņemot informāciju par valstij piekritīgās mantas esamību pēc kapitālsabiedrības izslēgšanas no komercreģistra atbilstoši Komerclikuma 317.panta otrajai daļai, šo noteikumu [10.1punktā](https://likumi.lv/ta/id/262347#p10.1%C2%A0) minētajā termiņā pieņem un uzskaita nekustamo īpašumu, kam nav kreditoru pretenzijas (publiskā reģistrā ierakstītas hipotēkas, ķīlas vai aizlieguma atzīmes), bezskaidru naudu un kustamo mantu, kuras īpašumtiesības ir redzamas publiskā reģistrā, un ir zināma tās fiziskā atrašanās vieta.  Ministru kabineta noteikumu Nr.1354 13.punkts paredz mantas apskates un novērtējuma aktu, kā arī mantas iznīcināšanas aktu parakstīt attiecīgās komisijas locekļiem un apstiprināt Valsts ieņēmumu dienesta ģenerāldirektora pilnvarotai personai, tādējādi vienu dokumentu paraksta vai apliecina VID pārstāvji divas reizes. Valstij piekritīgo mantu realizē, nodod bez maksas vai iznīcina pēc tam, kad ir veiktas visas normatīvajos aktos noteiktās darbības ar valstij piekritīgo mantu, tāpēc mantas aprakstes un novērtējuma aktu, kā arī mantas iznīcināšanas aktu, kuru jau ir parakstījuši attiecīgās komisijas locekļi, nav nepieciešams apstiprināt vēl Valsts ieņēmumu dienesta ģenerāldirektora pilnvarotai personai. Noteikumu projekts paredz precizēt Ministru kabineta noteikumu Nr.1354 13.punktu.  Ministru kabineta noteikumu Nr.1354 16.punkts paredz, ka mantas pieņemšanas un nodošanas akts, mantas aprakstes un novērtējuma akts, mantas iznīcināšanas akts un nekustamā īpašuma nodošanas un pieņemšanas akts ir stingrās uzskaites dokuments. Ņemot vērā to, ka valstij piekritīgās mantas uzskaite neatšķiras no jebkuras valsts pārvaldes iestādes mantas uzskaites un vispārīgie grāmatvedības principi neparedz mantas uzskaitei obligāti piemērot stingro uzskaiti, noteikumu projektā paredzēts atteikties no prasības minētos aktus noformēt kā stingrās uzskaites dokumentus. Līdz ar to, zūd nepieciešamība aktu formas un valstij piekritīgās mantas uzskaites reģistra formu noteikt ārējā normatīvajā aktā. Noteikumu projekts paredz valstij piekritīgo mantu uzskaitīt atbilstoši vispārējām grāmatvedībās kārtošanas prasībām un atteikties no Ministru kabineta noteikumu Nr.1354 1., 2., 3., 4. un 6.pielikuma attiecīgi precizējot Ministru kabineta noteikumu Nr.1354 punktus, kuros ir atsauce uz šiem pielikumiem.  Ministru kabineta noteikumu Nr.1354 19.punktā noteikts, ka pirms valstij piekritīgās mantas nodošanas bez maksas vai iznīcināšanas Valsts ieņēmumu dienests izveido komisiju. Tajā iekļauj:  19.1. Valsts ieņēmumu dienesta pārstāvi;  19.2. par valstij piekritīgās mantas glabāšanu atbildīgo personu;  19.3. tās iestādes vai institūcijas pārstāvi, kurai mantu nodod bez maksas.  Saskaņā ar likuma “Par Valsts ieņēmumu dienestu” 4.panta otrās daļas 2.punktu Valsts ieņēmumu dienesta ģenerāldirektors nosaka Valsts ieņēmumu dienesta ģenerāldirektora vietnieku kompetenci un atbildību, kā arī visu Valsts ieņēmumu dienesta ierēdņu un darbinieku tiesības saskaņā ar šo likumu. Valsts ieņēmumu dienesta ģenerāldirektoram nav pilnvarojuma komisijas sastāvā iekļaut citu iestāžu pārstāvjus, juridisku personu pārstāvjus, fiziskas personas, kuras nav Valsts ieņēmumu dienesta ierēdņi un darbinieki. Noteikumu projektā paredzēts Ministru kabineta noteikumu Nr.1354 19.punktā noteikt, ka pirms valstij piekritīgās mantas nodošanas bez maksas vai iznīcināšanas Valsts ieņēmumu dienests izveido komisiju. Noteikumu projektā paredzēts, ka komisija, valstij piekritīgo mantu nododot bez maksas un iznīcinot, izņemot, ja valstij piekritīgo mantu iznīcina Valsts ieņēmumu dienests, pieaicina iesaistītās puses pārstāvi. Iesaistītās puses pārstāvis šī punkta izpratnē nav valstij piekritīgās mantas glabāšanas vietas pārstāvis, jo gadījumā, kad Valsts ieņēmumu dienests valstij piekritīgo mantu pēc tās pieņemšanas un uzskaites ir nodevis glabāšanā, pirms valstij piekritīgās mantas nodošanas bez maksas vai iznīcināšanas, Valsts ieņēmumu dienests pieņem atpakaļ glabāšanā nodoto valstij piekritīgo mantu un tikai pēc tam veic valstij piekritīgās mantas nodošanu bez maksas vai iznīcināšanu. Līdz ar to, valstij piekritīgās mantas glabāšanas vietas pārstāvis nav valstij piekritīgās mantas nodošanā bez maksas vai iznīcināšanā iesaistītā puse. Iesaistītās puses pārstāvis šī punkta izpratnē ir tās puses pārstāvis, kas valstij piekritīgo mantu pieņem bez maksas vai sniedz valstij piekritīgās mantas iznīcināšanas pakalpojumu, kā arī, piemēram, zīmola pārstāvis, gadījumos, kad tiek iznīcinātas viltotas jeb kontrafaktas preces.  Ministru kabineta noteikumu Nr.1354 20.punktā noteikts, ka realizējot valstij piekritīgo mantu ņem vērā vidējās tirgus cenas Latvijā. Tirgus izpētes rezultātā iegūtās cenas nav salīdzināmas ar valstij piekritīgās mantas vērtību, jo tās ir vēlamās cenas, par kādām pārdevējs vēlas pārdot mantu, tomēr tās neatspoguļo reālās attiecīgās mantas pārdošanas cenas. Izņemtā manta, kas kļuvusi par valstij piekritīgo mantu, nolietojuma, ilgās glabāšanas rezultātā, kā arī ārējo apstākļu ietekmē var būt bojāta, var būt tehnoloģiski novecojusi, tā var būt arī nepilnā komplektācijā, kā rezultātā nav lietojama tai sākotnēji paredzētajam mērķim, līdz ar to, šīs mantas vērtību nevar pielīdzināt tās pašas kategorijas mantai, kas nav bojāta, tehnoloģiski novecojusi un pilnā komplektācijā. Šādi aspekti neatspoguļojas vidējā tirgus vērtībā. Mantas vispārējais stāvoklis ir ļoti būtisks kritērijs mantas vērtības noteikšanai. Lai realizētu valstij piekritīgo kustamo mantu saskaņā ar Ministru kabineta noteikumu Nr.1354 26.punktu Valsts ieņēmumu dienests veic cenu aptauju. Noteikumu projekts paredz, ka Valsts ieņēmumu dienests cenu aptaujas veikšanai izveido komisiju ne mazāk kā 3 (trīs) cilvēku sastāvā, tādējādi mazinot korupcijas risku. Sludinājumu par cenu aptauju ievieto Valsts ieņēmumu dienesta tīmekļa vietnē, līdz ar to, tas ir publiski pieejams. Noteikumu projekts paredz paplašināt personu loku, kas var piedalīties cenu aptaujā, iekļaujot arī fiziskas personas, tādējādi mazinot arī risku cenu aptaujas dalībniekiem vienoties par piedāvāto cenu, jo potenciālais interesentu loks nebūs apzināms. Valsts ieņēmumu dienesta uzdevums, veicot darbības ar valstij piekritīgo mantu, ir gūt visaugstākos iespējamos ieņēmumus, maksimāli samazinot izdevumus. Vienlaikus, darbības ar valstij piekritīgo mantu ir jāveic saimnieciski, pēc iespējas samazinot izdevumus, kas saistīti ar valstij piekritīgās mantas glabāšanu un iznīcināšanu, ja valstij piekritīgo mantu ilgstoši neizdodas realizēt. Arī valstij piekritīgās mantas realizācija par cenu, kas ir zemāka par tirgus cenu, būs saimnieciski izdevīgāka kā situācija, ja valstij būs jāmaksā par šīs mantas ilgstošu glabāšanu un iznīcināšanu. Mērķis ir pēc iespējas ātri realizēt valstij piekritīgo mantu par pretendentu piedāvāto maksimāli augstāko cenu. Šī mērķa sasniegšanai, noteikumu projekts paredz precizēt Ministru kabineta noteikumu Nr.1354 20.punktu, kā rezultātā valstij piekritīgo mantu Valsts ieņēmumu dienests realizēs par cenu aptaujas rezultātā piedāvāto saimnieciski izdevīgāko cenu, saglabājot iespēju pēc nepieciešamības ņemt vērā eksperta viedokli, kā arī saglabājot Ministru kabineta noteikumu Nr.1354 21.punktā ietverto nosacījumu par muitas vērtību attiecībā uz ārpussavienības preci, kas atzīta par valstij piekritīgu.  Ministru kabineta noteikumu Nr.1354 26.punkts paredz iespēju tikai komersantiem iegādāties valstij piekritīgo mantu. Šobrīd nav rodams ekonomiskais pamats ierobežot personu loku, kuras var iegādāties brīvā civiltiesiskā apgrozībā esošu valstij piekritīgo kustamo mantu personīgam patēriņam. Ministru kabineta 2020.gada 22.septembra sēdes protokola Nr.55 38.§ 12.punktā Ministru kabinets ir atbalstījis Finanšu ministrijas priekšlikumu palielināt nenodokļu ieņēmumus no valstij piekritīgās mantas realizācijas. Izpildot Ministru kabineta 2020.gada 22.septembra sēdes protokola Nr.55 38.§ 13.punktā Finanšu ministrijai uzdoto uzdevumu, paredzēt iespēju valstij piekritīgo mantu realizēt plašākam pretendentu lokam, noteikumu projektā paredzēts, ka valstij piekritīgo kustamo mantu var realizēt fiziskajām un juridiskajām personām.  Ministru kabineta noteikumu Nr.1354 27.punkts paredz, ka valstij piekritīgos dzīvniekus realizē komersantam vai fiziskajai personai šo noteikumu [26.punktā](https://likumi.lv/ta/id/262347#p26) minētajā kārtībā. Dzīvniekus realizē tam komersantam (vai fiziskajai personai), kurš iesniedzis finansiāli izdevīgāko piedāvājumu. Ja iesniegtie piedāvājumi ir līdzvērtīgi, priekšroka ir tam komersantam (vai fiziskajai personai), kurš pieteicies pirmais.  Ņemot vērā to, ka Ministru kabineta noteikumu Nr.1354 27.punktā noteiktā kārtība, kādā realizē valstij piekritīgos dzīvniekus, no vispārējās kārtības, kas noteikta Ministru kabineta noteikumu Nr.1354 26.punktā, atšķiras tikai ar pretendentu loku, vienādojot pretendentu loku zūd nepieciešamība izdalīt atsevišķā noteikumu punktā kārtību, kādā realizē valstij piekritīgus dzīvniekus.  Realizācijas procesu nepieciešams veikt efektīvi ņemot vērā arī mantas specifiskās īpašības, tāpēc noteikumu projekts paredz minimālo pieteikšanās termiņu cenu aptaujai par valstij piekritīgās kustamās mantas realizāciju samazināt līdz trīs darbdienām. Attiecīgi redakcionāli precizēts Ministru kabineta noteikumu Nr.1354 12.1.apakšpunkts, 27.punkts, 32.11.apakšpunkts un 33.punkts.  Ministru kabineta noteikumu Nr.1354 32.4.apakšpunkts nosaka, saskaņā ar likumu “[Par valsts un pašvaldību dzīvojamo māju privatizāciju](https://likumi.lv/ta/id/35770-par-valsts-un-pasvaldibu-dzivojamo-maju-privatizaciju)” vai [Publiskas personas mantas atsavināšanas likumu](https://likumi.lv/ta/id/68490-publiskas-personas-mantas-atsavinasanas-likums) privatizācijai vai atsavināšanai nododamās valstij piekritīgās dzīvojamās mājas, valstij piederošās kopīpašuma daļas valsts un kādas citas personas kopīpašumā esošajās viendzīvokļa dzīvojamās mājās, dzīvokļu īpašumos un dzīvokļu īpašumus – bez maksas nodot attiecīgajai pašvaldībai īpašumā, pamatojoties uz Ministru kabineta rīkojumu, bet, ja mēneša laikā pēc Valsts ieņēmumu dienesta informācijas saņemšanas attiecīgā pašvaldības dome nav pieņēmusi lēmumu vai atsakās pārņemt, – sabiedrības ar ierobežotu atbildību “Publisko aktīvu pārvaldītājs Possessor” valdījumā. Publiskas personas mantas atsavināšanas likuma 45.panta pirmā daļa nosaka, ka palīdzības sniegšanai dzīvokļa jautājumu risināšanā likumā “Par palīdzību dzīvokļa jautājumu risināšanā” noteiktajos gadījumos valsts dzīvojamo māju vai dzīvokļa īpašumu piedāvā nodot tās pašvaldības īpašumā, kuras administratīvajā teritorijā atrodas attiecīgā valsts dzīvojamā māja vai dzīvokļa īpašums. Publiskas personas mantas atsavināšanas likums nosaka, kādi īpašumi tiek obligāti piedāvāti pašvaldībām pirms to atsavināšanas un ņemot vērā to, ka Publiskas personas mantas atsavināšanas likums neparedz pašvaldībām piedāvāt kopīpašuma domājamās daļas no viendzīvokļa dzīvojamās mājas un dzīvokļa īpašuma un, lai novērstu pretrunu starp Publiskas personas mantas atsavināšanas likumu un Ministru kabineta noteikumu Nr.1354 32.4.apakšpunktā norādīto, kā arī, lai būtu skaidra Valsts ieņēmumu dienesta rīcība ar valstij piekritīgo mantu, noteikumu projekts paredz precizēt Ministru kabineta noteikumu Nr.1354 32.4.apakšpunktu, paredzot, ka Valsts ieņēmumu dienests gadījumos, kad par bezmantinieka mantu ir kļuvusi un valstij piekrīt domājamā daļa viendzīvokļa dzīvojamās mājās, dzīvokļa īpašumos, kur kopīpašnieki ir valsts, pašvaldība un privātpersona, kā arī valsts un privātpersona, to nodod sabiedrības ar ierobežotu atbildību “Publisko aktīvu pārvaldītājs Possessor” valdījumā, nepiedāvājot attiecīgajai pašvaldībai. Praksē ir gadījumi, kad par bezmantinieka mantu ir kļuvusi un valstij piekrīt domājamā daļa viendzīvokļa dzīvojamās mājās, dzīvokļa īpašumos, kur ir divi kopīpašnieki – valsts un pašvaldība un tādos gadījumos valsts piedāvā šo domājamo daļu pašvaldībai tai noteikto funkciju īstenošanai, tādēļ Ministru kabineta noteikumu Nr.1354 32.4.apakšpunktā paredzēts izņēmums attiecībā uz valsts un pašvaldības kopīpašuma daļām viendzīvokļa dzīvojamās mājās, dzīvokļu īpašumos.  Attiecīgi redakcionāli precizēts Ministru kabineta noteikumu Nr.1354 32.2, 32.3, 32.4,32.5, 32.6 punkts un32.73.apakšpunkts.  Saskaņā ar Uzņēmuma reģistra 2020.gada 9.oktobra lēmumu Nr. 6-12/100129 nolemts ierakstīt komercreģistrā reorganizāciju – pārveidošanu, pārveidojot komercsabiedrību AS “Publisko aktīvu pārvaldītājs Possessor”, vienotais reģistrācijas Nr. 40003192154, par SIA “Publisko aktīvu pārvaldītājs Possessor”, vienotais reģistrācijas Nr. 40003192154, attiecīgi Ministru kabineta noteikumi Nr.1354 redakcionāli precizēti.  Atbilstoši Ministru kabineta noteikumu Nr.1354 32.11.apakšpunktam valstij piekritīgus dzīvniekus, kurus nevar realizēt šo noteikumu [27.](https://likumi.lv/ta/id/262347#p27)punktā minētajā kārtībā, bez maksas nodod valsts vai pašvaldības iestādei. Ja, izvērtējot vietu, kur dzīvnieki atrodas atbildīgā glabāšanā, tos nav iespējams nodot valsts vai pašvaldības iestādei, Valsts ieņēmumu dienests valstij piekritīgos dzīvniekus bez maksas nodod komersantam, kura glabāšanā atrodas manta.  Par valstij piekritīgiem vairumā gadījumu kļūst tādi dzīvnieki, kuri ir konfiscēti par administratīvajiem pārkāpumiem vai Krimināllikumā paredzētiem noziedzīgiem nodarījumiem saistībā ar dzīvnieku labturības noteikumu neievērošanu. Līdz ar to šādi dzīvnieki visbiežāk ir slimi un novārdzināti, tādējādi nav piemēroti valsts vai pašvaldības iestāžu funkciju nodrošināšanā, piemēram, kinologu darbā. Nav racionāla pamata valstij piekritīgus dzīvniekus, kurus nevar realizēt, bez maksas piedāvāt valsts vai pašvaldības iestādei, jo pēc dzīvnieku izņemšanas administratīvā pārkāpuma procesa vai kriminālprocesa laikā, procesa virzītājs tos jau nodod glabāšanā, cita starpā arī valsts un pašvaldības iestādēm, piemēram, Dabas aizsardzības pārvaldes Līgatnes dabas takām vai [Daugavpils](http://www.latgaleszoo.eu/DaugavpilsLatgale.htm) pašvaldības iestādei “Latgales zoodārzs”, ņemot vērā to, kādam Dzīvnieku aizsardzības likuma 3.pantā noteiktajam dzīvnieku veidam dzīvnieks ir pieskaitāms, un kāds normatīvais regulējums un prasības ir noteiktas attiecīgo dzīvnieku turēšanai. Ministru kabineta 2020.gada 30.jūnija noteikumu Nr.413 “Noteikumi par rīcību ar administratīvo pārkāpumu lietās izņemto mantu un dokumentiem” 8.punkts nosaka, ka administratīvā pārkāpuma lietā izņemtos dzīvniekus atbildīgā iestāde nodod glabāšanā īpaši šim nolūkam ierīkotā novietnē, telpā vai nožogotā teritorijā, ko izveidojusi fiziska vai juridiska persona atbilstoši dzīvnieku aizsardzību, audzēšanu un ciltsdarbu regulējošajiem normatīvajiem aktiem. Ministru kabineta 2011.gada 27.decembra noteikumu Nr.1025 “Noteikumi par rīcību ar lietiskajiem pierādījumiem un arestēto mantu” 7.5.apakšpunkts nosaka, ka dzīvnieku, kas atzīts par lietisko pierādījumu, procesa virzītājs nekavējoties nodod glabāšanā fiziskai vai juridiskai personai, kura var nodrošināt atbilstošu dzīvnieku turēšanas noteikumu ievērošanu. Līdz ar to gan atbildīgā iestāde administratīvo pārkāpumu lietās, gan procesa virzītājs kriminālpārkāpumu lietās ir atbildīgs par dzīvnieku nodošanu glabāšanā atbilstoši attiecīgajiem normatīvajiem aktiem vēl pirms Ministru kabineta noteikumu Nr.1354 2.punktā noteikto dokumentu nodošanas Valsts ieņēmumu dienestam.  Ja valstij piekritīgi dzīvnieki glabājas vietā, kur atbilstoši normatīvajiem aktiem attiecīgo dzīvnieku glabāšana ir pieļaujama, nav nepieciešams tos pārvietot uz citu, normatīvo aktu prasībām atbilstošu glabāšanas vietu. Turklāt Ministru kabineta noteikumu Nr.1354 32.13.apakšpunktā ir paredzēti īpaši izņēmuma gadījumi, kad lēmumu par tālāko dzīvnieku izmantošanu lemj Dabas aizsardzības pārvalde.  Institūcijas, kuru kompetencē ir dzīvnieku izņemšana administratīvā pārkāpuma procesa vai kriminālprocesa laikā, piemēram, policija, pēc mājdzīvnieku izņemšanas parasti tos pārvieto uz tuvāk atrodošos dzīvnieku patversmi, kas attiecīgos dzīvniekus ir gatava uzņemt un, kur tos pienācīgi aprūpē. Dzīvnieku patversmes ne vienmēr ir reģistrētas komercreģistrā. Piemēram, dzīvnieku patversme “Ulubele”, kā arī “Dzīvnieku patversme Mežavairogi” ir reģistrēta biedrību un nodibinājumu reģistrā. Nav izskaidrojams Ministru kabineta noteikumu Nr.1354 32.11.apakšpunktā noteiktais ierobežojums, ka valstij piekritīgus dzīvniekus bez maksas nodot var tikai komercreģistrā reģistrētiem komersantiem. Ņemot vērā minēto, noteikumu projekts paredz precizēt Ministru kabineta noteikumu Nr.1354 32.11.apakšpunktu, izslēdzot nepieciešamību valstij piekritīgus dzīvniekus bez maksas piedāvāt valsts un pašvaldības iestādēm, ietverot atsauci uz Ministru kabineta noteikumu Nr.1354 32.13.apakšpunktā noteikto izņēmuma gadījumu, kad par tālāko dzīvnieku izmantošanu lemj Dabas aizsardzības pārvalde, un paredzot iespēju, ka šādus dzīvniekus, ja tos neizdodas realizēt Ministru kabineta noteikumu Nr.1354 noteiktajā kārtībā, Valsts ieņēmumu dienests nodod bez maksas juridiskajai vai fiziskajai personai, valsts vai pašvaldību iestādei, kuras glabāšanā tie atrodas.  Ministru kabineta noteikumu Nr.1354 12.2.apakšpunktā noteikts, ka, ja valstij piekritīgo mantu nodod bez maksas, vienu mantas aprakstes un novērtējuma akta eksemplāru glabā Valsts ieņēmumu dienestā, otru nodod iestādei vai institūcijai, kurai manta nodota. Ņemot vērā to, ka noteikumu projekts paredz, ka valstij piekritīgo mantu - dzīvniekus - bez maksas var nodot arī juridiskajām un fiziskajām personām, attiecīgi noteikumu projekts paredz redakcionāli precizēt Ministru kabineta noteikumu Nr.1354 12.2.apakšpunktu, papildinot to ar atsauci uz juridiskajām un fiziskajām personām.  1973.gada Vašingtonas konvencija par tirdzniecību ar apdraudētajām dzīvnieku un augu sugām tiek ieviesta ar tieši piemērojamo Padomes 1996.gada 9.decembra regulu (EK) Nr.338/97 par savvaļas dzīvnieku un augu sugu aizsardzību, reglamentējot to tirdzniecību (turpmāk – Padomes regula Nr.338/97), kā pielikumos ir iekļautas arī sugas, kas nav iekļautas 1973.gada Vašingtonas konvencijas pielikumos. Līdz ar to ir iespējamas, ka administratīvā pārkāpuma vai krimināllietas ietvaros tiek konfiscēti vai atsavināti Padomes regulas Nr.338/97 pielikumos iekļauto sugu īpatņi, kas nav iekļauti 1973.gada Vašingtonas konvencijā.  Tāpat Dabas aizsardzības pārvalde veic Sugu un biotopu aizsardzības likumā noteikto īpaši aizsargājamo sugu ieguves, izmantošanas un tirdzniecības nosacījumu uzraudzību, kā ietvaros var tikt konfiscēti vai atsavināti īpaši aizsargājamo sugu īpatņi. Ņemot vērā, ka šādi īpatņi atkarībā no sugas un īpatņa veida var būt nozīmīgi sabiedrības izglītošanas, pavairošanas vai zinātniskos nolūkos, noteikumu projektā paredzēts, ka arī attiecībā uz noteikumos par īpaši aizsargājamo un ierobežoti izmantojamo īpaši aizsargājamo sugu sarakstu uzskaitīto sugu (tai skaitā dzīvu dzīvnieku vai augu eksemplāri) valstij piekritīgo īpatņu izmantošanu lēmumu pieņem Dabas aizsardzības pārvalde.  Attiecīgi precizēts Ministru kabineta noteikumu Nr.1354 32.13.apakšpunkts.  Praksē ir identificēti gadījumi, kad, apsekojot Ministru kabineta noteikumos Nr.1354 noteiktajā kārtībā bez maksas pārņemto nekustamo īpašumu, attiecīgās valsts vai pašvaldības iestādes, kā arī valsts kapitālsabiedrības, kas šo nekustamo īpašumu ir pārņēmušas, tajā konstatē bezsaimnieka kustamo mantu - ķīmisko vielu atkritumus, kas rada vai var radīt kaitējumu vai apdraudējumu videi vai cilvēka dzīvībai vai veselībai un kas nav bijusi norādīta Valsts ieņēmumu dienesta saņemtajos Ministru kabineta noteikumu Nr.1354 2.punktā noteiktajos dokumentos, līdz ar to Valsts ieņēmumu dienestam nav bijusi informācija par šādas kustamas mantas atrašanos valstij piekritīgajā nekustamajā īpašumā un nav bijis arī tiesisks pamats šo kustamo mantu pieņemt un uzskaitīt. Līdz ar to institūcija, kura bez maksas pārņem attiecīgo nekustamo īpašumu, nav radījusi tajā esošos atkritumus, kas rada vai var radīt kaitējumu vai apdraudējumu videi vai cilvēka dzīvībai vai veselībai, un tai nav pienākums segt izdevumus, kas saistīti ar šādu atkritumu apsaimniekošanu un iznīcināšanu.  Saskaņā ar Ministru kabineta 2004.gada 23.novembra noteikumu Nr.962 “Valsts vides dienesta nolikums” 3.1. apakšpunktu Valsts vides dienestam ir funkcija vides aizsardzību regulējošajos normatīvajos aktos noteiktajā kārtībā veikt vides aizsardzības un dabas resursu izmantošanas valsts kontroli Latvijas teritorijā, kontinentālajā šelfā un Baltijas jūras Latvijas Republikas ekonomiskajā zonā. Lai nodrošinātu operatīvu rīcību šādos gadījumos, nepieļaujot vides piesārņojumu vai kaitējumu cilvēku veselībai, noteikumu projekts paredz papildināt Ministru kabineta noteikumus Nr.1354 ar 32.8punktu, nosakot, ka institūcija, kas bez maksas pārņēmusi šo noteikumu 32.3., 32.4., 32.5., 32.6., 32.7., 32.8. vai 32.9.apakšpunktā minēto nekustamo īpašumu, tajā konstatē atkritumus, kas rada vai var radīt kaitējumu vai apdraudējumu videi vai cilvēka dzīvībai vai veselībai, par konstatēto faktu informē Valsts policiju un Valsts vides dienestu tālākai rīcībai. Ņemot vērā, ka institūcijai, kas pārņem attiecīgo nekustamo īpašumu, nav informācijas par minēto atkritumu radītāju un ne visos gadījumos tā var konstatēt, vai atkritumi ir bīstami, fakta konstatēšanai paredzēts informēt Valsts policiju un Valsts vides dienestu.  Lai risinātu jautājumu par atkritumu apsaimniekošanu gadījumos, kad valstij piekritīgajos nekustamajos īpašumos tiek konstatēti atkritumi, kas rada vai var radīt kaitējumu vai apdraudējumu videi vai cilvēka dzīvībai vai veselībai, un ar šo apsaimniekošanu (t.sk. šādu atkritumu iznīcināšanu) saistīto izdevumu segšanu, ir sagatavots saistītais Ministru kabineta sēdes protokollēmuma projekts, kas nosaka pienākumu Vides aizsardzības un reģionālās attīstības ministrijai kā vadošajai valsts pārvaldes iestādei vides aizsardzības jomā izstrādāt un vides aizsardzības un reģionālās attīstības ministram noteiktajā kārtībā līdz 2021.gada 31.decembrim iesniegt izskatīšanai Ministru kabinetā tiesību aktu projektus par grozījumiem normatīvajos aktos.  Praksē ir izveidojusies situācija, ka Latvijas Republikā tikai viens komersants atbilst Ministru kabineta noteikumu Nr.1354 38.3.apakšpunktā ietvertajām prasībām par naftas produktu iznīcināšanu, tos sadedzinot viena veida speciālā krāsnī. Vides aizsardzības prasības iespējams ievērot, sadedzinot naftas produktus arī citāda veida krāsnī, ievērojot vides aizsardzības prasības. Tāpēc noteikumu projekts paredz precizēt Ministru kabineta noteikumu Nr.1354 38.3.apakšpunktu, nosakot vispārīgu naftas produktu iznīcināšanas veidu - sadedzinot sadedzināšanas iekārtās, kuras saņēmušas piesārņojošas darbības atļauju naftas produktu atkritumu sadedzināšanai vai līdzsadedzināšanai. Identiski kā tas nostiprināts Ministru kabineta 2020.gada 30.jūnija noteikumos Nr.413 “Noteikumi par rīcību ar administratīvo pārkāpumu lietās izņemto mantu un dokumentiem” atbilstoši tās jomas regulējošajiem normatīvajiem aktiem.  Ņemot vērā minēto, noteikumu projekts paredz:  1) izņemto mantu, kas attiecīgā administratīvā pārkāpuma procesa vai kriminālprocesa laikā ir atradusies glabāšanā Nodrošinājuma valsts aģentūrā, tai kļūstot par valstij piekritīgo mantu, pārņemt un uzskaitīt nepārvietojot uz citu glabāšanas vietu, bet turpināt glabāt Nodrošinājuma valsts aģentūrā līdz tās realizācijai, nodošanai bez maksas vai iznīcināšanai;  2) dzīvniekus līdz to realizācijai, nodošanai bez maksas vai iznīcināšanai glabāt vietā, kur tie atrodas;  3) noteikt Valsts ieņēmumu dienesta rīcību ar valstij piekritīgo mantu, kas paliek pēc kapitālsabiedrības izslēgšanas no komercreģistra atbilstoši Komerclikuma 317.panta otrajai daļai;  4) atteikties no prasības mantas pieņemšanas un nodošanas aktus, mantas aprakstes un novērtējuma aktus, mantas iznīcināšanas aktus un nekustamā īpašuma nodošanas un pieņemšanas aktus noformēt kā stingrās uzskaites dokumentus;  5) paplašināt subjektu loku, kuri ir tiesīgi iegādāties valstij piekritīgo mantu un efektivizēt tās iegādes kārtību;  6) valstij piekritīgās kopīpašuma daļas valsts, pašvaldības un privātpersonas, kā arī valsts un privātpersonas kopīpašumā esošajās viendzīvokļa dzīvojamās mājās, dzīvokļu īpašumos, nodot sabiedrības ar ierobežotu atbildību “Publisko aktīvu pārvaldītājs Possessor” valdījumā, atsakoties no to piedāvāšanas pašvaldībai;  7) noteikt vispārīgu naftas produktu iznīcināšanas veidu;  8) noteikt valstij piekritīgā nekustamā īpašuma pārņēmēja rīcību gadījumos, kad pārņemtajā valstij piekritīgajā nekustamajā īpašumā konstatēti atkritumi, kas rada vai var radīt kaitējumu vai apdraudējumu videi vai cilvēka dzīvībai vai veselībai. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts ieņēmumu dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz Valsts ieņēmumu dienestu, Nodrošinājuma valsts aģentūru, uz fiziskām personām, kuras vēlēsies piedalīties cenu aptaujās par valstij piekritīgās mantas realizāciju. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nebūs ietekme uz tautsaimniecību.  Noteikumu projekts neietekmē administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021 | | Turpmākie trīs gadi (*euro*) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022.  gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023.  gadam | izmaiņas, salīdzinot ar vidēja termiņa budžeta ietvaru 2023.  gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 2 308 422 | 0 | 2 308 422 | 0 | 2 308 422 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 2 308 422 | 0 | 2 308 422 | 0 | 2 308 422 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 2 308 422 | Nav precīzi aprēķināms | 2 308 422 | Nav precīzi aprēķināms | 2 308 422 | Nav precīzi aprēķināms | Nav precīzi aprēķināms |
| 2.1. valsts pamatbudžets | 2 308 422 | Nav precīzi aprēķināms | 2 308 422 | Nav precīzi aprēķināms | 2 308 422 | Nav precīzi aprēķināms | Nav precīzi aprēķināms |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | Nav precīzi aprēķināms | 0 | Nav precīzi aprēķināms | 0 | Nav precīzi aprēķināms | Nav precīzi aprēķināms |
| 3.1. valsts pamatbudžets | 0 | Nav precīzi aprēķināms | 0 | Nav precīzi aprēķināms | 0 | Nav precīzi aprēķināms | Nav precīzi aprēķināms |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | Nav precīzi aprēķināms | X | Nav precīzi aprēķināms | X | Nav precīzi aprēķināms | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. | | | | | | |
| 8. Cita informācija | Izdevumi saistībā ar valstij piekritīgās mantas realizēšanas procesu 2021. un turpmākajos gados tiks nodrošināti Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” piešķirto līdzekļu ietvaros, tajā skaitā faktisko valstij piekritīgas mantas glabāšanas izdevumu nodrošināšanai 2021. un 2022. gadā nodrošinot transfertu Iekšlietu ministrijai (Nodrošinājuma valsts aģentūrai), savukārt 2023.gada budžeta sagatavošanas procesā veicot finansējuma pārdali 2023.gadam un turpmākajiem gadiem no Finanšu ministrijas budžeta programmas 33.00.00 “Valsts ieņēmumu un muitas politikas nodrošināšana” uz Iekšlietu ministrijas budžeta apakšprogrammu 40.03.00 “Lietiskie pierādījumi un izņemtā manta”.  Likumā “Par valsts budžetu 2021.gadam” un likumā “Par vidēja termiņa budžeta ietvaru 2021., 2022. un 2023. gadam” ir plānoti papildu ieņēmumi no valstij piekritīgās mantas realizācijas 276 922 EUR apmērā saistībā ar pretendentu, kuri var iegādāties valstij piekritīgo mantu, loka paplašināšanu 2021.gadā un turpmāk.  Ņemot vērā, ka situācijas, kad, apsekojot bez maksas pārņemto valstij piekritīgo nekustamo īpašumu, attiecīgās valsts vai pašvaldības iestādes, kā arī valsts kapitālsabiedrības, kas šo nekustamo īpašumu ir pārņēmušas, tajā konstatē atkritumus, kas rada vai var radīt kaitējumu vai apdraudējumu videi vai cilvēka dzīvībai vai veselībai, nav prognozējamas un, lai nodrošinātu operatīvu rīcību šādos gadījumos, nepieļaujot vides piesārņojumu vai kaitējumu cilvēku veselībai, Vides aizsardzības un reģionālās attīstības ministrijai (Valsts vides dienestam) pēc šādas informācijas saņemšanas saskaņā ar kārtību, kādā veic gadskārtējā valsts budžeta likumā noteiktās apropriācijas izmaiņas, var sagatavot tiesību akta projektu izskatīšanai Ministru kabinetā par līdzekļu piešķiršanu no programmas “Līdzekļi neparedzētiem gadījumiem”, pieprasot finansējumu atbilstoši faktiskajai nepieciešamībai. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |  |  |
| --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | |
| Projekts šo jomu neskar. | | | | |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc noteikumu projekta stāšanās spēkā plānots sagatavot informatīvu materiālu sabiedrības informēšanai par veiktajām izmaiņām Ministru kabineta noteikumos Nr.1354, kuru rezultātā arī fiziskām personām ir paredzēta iespēja pieteikties iegādāties valstij piekritīgo mantu.  Informācija par noteikumu projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2020.gada 19.oktobrī publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”, adrese: <https://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika#project673>  un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru, papildus cilvēkresursi nav nepieciešami. |
| 3. | Cita informācija | Nav. |

Finanšu ministrs Jānis Reirs

Vīza: Valsts sekretārs Baiba Bāne

Slobodeņuka 67120194

[Ilze.Slobodenuka@vid.gov.lv](mailto:Ilze.Slobodenuka@vid.gov.lv)

Eltermane 67120251

Liene.Eltermane@vid.gov.lv